Spoštovane občanke, spoštovani občani Lendave, cenjeni prejemniki priznanj, spoštovani gostje!

Lepo pozdravljeni na predvečer praznika Občine Lendava. To je praznik vseh nas, ki živimo tu, in vseh, ki gradimo našo lokalno skupnost. Pri tem je pomembno, da se v času praznovanja spomnimo vseh občanov, številnih društev in organizacij, institucij in podjetij ter vidnih posameznikov, ki se skupaj trudimo, da je bivanje v naši skupnosti prijetno, varno in strpno.

Ponosni moramo biti tudi na našo pestro in razgibano zgodovino ter bogato kulturno dediščino. Naše mesto je že od nekdaj veljalo za stičišče kultur, kar nas navdaja s ponosom in spoštovanjem do tistih, ki so ga gradili in soustvarjali. Hkrati pa pomeni obvezo, da zaradi geografske pozicije in multikulturne sredine krepimo povezovanje in sobivanje različnih kultur in narodnosti v širšem čezmejnem prostoru.

Da bi lahko gradili prihodnost, je pomembno, da poznamo svojo preteklost, svoje korenine in identiteto kraja, ki nas definira in hkrati opogumlja, da v teh negotovih in turbulentnih časih s pravo mero optimizma zremo v prihodnost.

Pozitivna naravnanost nas lahko opogumlja, da živimo v okolju z močnim gospodarskim zaledjem, da se naša podjetja uvrščajo med najuspešnejša v regiji in širšem mednarodnem merilu. To dokazujejo tako poslovni rezultati kot številna priznanja in nagrade.

Prihodnost gradimo na mladih, zato je vsaka podpora mladim investicija v našo in njihovo prihodnost. V občini v teh tednih zaključujemo kar nekaj investicij, ki bodo prvenstveno namenjene mladim in **mladim po srcu**, kot so nov športno-rekreacijski park ob Dvojezični srednji šoli Lendava z igrišči za tenis, odbojko in nogomet na mivki, fitnes naprave in pumptrack poligon, nov prizidek k objektu Dvojezične osnovne šole I Lendava, nove kolesarske steze. Prizadevamo si tudi, da bi v našo občino pripeljali čim več novih, visoko kakovostnih delovnih mest, da bi naši mladi ostajali doma in s svojim delom obogatili življenje v naši prelepi občini.

Delo z mladimi je bilo zadnja štiri desetletja osrednja točka mojega poklicnega življenja. V tem času sem poskušal ugotoviti, kje so potenciali otrok, in iskal rešitve, da bi svoje sposobnosti kar najbolje razvili in jih znali izkoristiti. Danes pa moje delo ne poteka neposredno z mladimi, temveč je usmerjeno zanje, za njihovo dobrobit in njihovo bodočnost. Iskreno si želim, da bi Lendava postala mladim prijazno mesto, mesto, kjer bi mladi dobro živeli in kamor bi se vedno radi vračali.

Zato sem še posebej vesel, da so prav naši vrtčevski otroci, učenci vseh osnovnih šol in glasbene šole ter dijaki srednje šole soustvarili program nocojšnje osrednje svečanosti ob občinskem prazniku, ki smo ga poimenovali Vrtiljak življenja.

Oktobrski – jesenski čas, je čas obiranja sadov, tudi tistih, ki smo jih ustvarili z vloženim delom skozi leto. Občinski praznik je tudi priložnost, da nagradimo tiste, ki so se v naši skupnosti posebej izkazali, tiste, ki svoj čas posebej darežljivo namenjajo naši skupnosti. Pomembno je, da jim tudi z gestami, kot so občinska priznanja, izkažemo zahvalo in potrditev za njihovo delo, njihov prispevek, ki ga dajejo tej skupnosti.

Prav tako bi se ob tej priložnosti želel zahvaliti cenjenim sodelavcem na občinski upravi, konstruktivnim članom občinskega sveta ter vsem tistim izjemnim posameznikom, ki delajo v javnih zavodih, tistim torej, ki delajo v javnem interesu, z javnimi sredstvi in za javno dobro.

Cenjeni nagrajenci, spoštovane občanke in občani Lendave!

Vsem vam se toplo zahvaljujem za trud in požrtvovalno delo, ki ga namenjate naši skupnosti. Našo skupno resničnost soustvarjamo vsi mi s sodelovanjem, razumevanjem in strpnostjo. V želji, da bo naša realnost čim obetavnejša, vam ob občinskem prazniku iskreno čestitam.